Hugo Dei gratia Lingonensis episcopus, omnibus presentes litteras inspecturis, salutem in Domino. Noveritis nos una cum venerabili patre Gauterio, Eduensi episcopo, maliciam terre in qua episcopatus nostri siti sunt principaliter attendentes, et frequentes injurias quas nos et nostri pro deffectu justicie sustinemus, indempnitati ecclesiarum nostrarum, salva auctoritate sedis apostolice, taliter duximus providendum: quod si excommunicatus a domino Eduensi ad nostram dyocesim transierit, nos super hoc requisiti ipsum in nostra dyocesi faciemus excommunicatum publice nuntiari, donec satisfecerit competenter, precipientes decanis et presbiteris nostris quod in hoc vices nostras suppleant cum fuerint requisiti. Si vero terram alicujus baronis vel militis qui similiter terram habeat in episcopatu nostro, pro aliquo excessu, supposuerit interdicto, nos, monitione premissa, nisi ad considerationem nostram bona fide voluerit emendare, nos terram ipsius juridictioni nostre suppositam similiter supponemus interdicto donec fuerit plenarie satisfactum. Si vero res ecclesiasticas de episcopatu Eduensi ad nostrum deduci contigerit, generaliter precipimus omnibus decanis et presbiteris nostris quod moneant dominum ville in cujus villa predicte res tenebuntur vel baillivum ejus, et si noluerint reddere vel recredere pro jure faciendo et capiendo, ex tunc in predicta cessent a divinis, donec predicte res ad..... fuerint restitute. Que omnia supradicta venerabilis vir pater Eduensis episcopus nobis firmiter promisit. Et ad majoris vinculi firmitatem, nobis mutuo sigillorum nostrorum attestatione voluimus confirmari. Actum anno gratie millesimo ducentesimo vicesimo, mense febroario.